ID-DEĊIŻJONI TAL-KUMMISSJONI
tas-27 ta' Jannar 2005
dwar il-miżuri ta' ħarsien relatati mal-marda tan-Newcastle fil-Bulgarija u r-revoka tad-Deċiżjoni 2004/908/KE
(innotifikata fid-dokument bin-numru C(2005) 145)
(Test b'rilevanza għaż-ŻEE)
(2005/61/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE/KEE tal-15 ta' Lulju 1991 li tistipula l-prinċipji li jiggvernaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda jemendaw id-Direttivi 89/622/KEE, 90/425/KEE u 91/675/KEE (1) u b'mod partikolari l-Artikolu 18 (7) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jiggvernaw l-organizzazzjoni ta' kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
Fit-23 ta' Diċembru 2004, il-Bulgarija kkonfermat it-tifqigħa tal-marda tan-Newcastle fid-distrett amministattiv ta' Kardzhali fil-Bulgarija. Sabiex jitnaqqas ir-riskju tad-dħul ta' din il-marda Fil-Komunità, id-Deċiżjoni tal-Kummissjoni 2004/908/KE tat-23 ta' Diċembru 2004 dwar il-miżuri ta' ħarsien relatati mal-marda ta' Newcastle fil-Bulgarija (3) ġiet adottata bħala miżura immedjata li tiġi sospiża l-importazzjoni tat-tjur ħaj, ta' l-għasafar li ma jtirux, tat-tjur tal-kaċċa mrobbijin u selvaġġi u tal-bajd tat-tifqis ta' dawk l-ispeċi tal-Bulgarija.
(2)
Il-Bulgarija ikkomunikat aktar informazzjoni dwar is-sitwazzjoni tal-marda u talbet regjonalizzazzjoni biex titħalla t-tneħħija tas-sospensjoni għall-pajjiz aktar milli għad-distrett amministattiv ta' Kardzhali, peres li s-sitwazzjoni fil-pajjiz tidher sodisfaċenti.
(3)
Għalhekk il-miżuri adottati mill-Kummissjoni f'rabta mat-tifqigħa tal-marda tan-Newcastle fil-Bulgarija għandha tkun emendata skond kif imiss u d-Deċiżjoni 2004/908/KE għandha tkun revokata u sostitwita b'din id-Deċiżjoni.
(4)
Il-miżuri previsti minn din id-Deċiżjoni huma skond l-opinjoni tal-Kumitat Permanenti ta' Katina Alimentari u s-Saħħa ta' l-Annimali.
ADOTTAT DIN ID-DECIZJONI:
Artikolu 1
L-Istati Membri għandhom jissospendu l-importazzjonijiet mid-distrett amministrattiv ta' Kardzhali fil-Bulgarija ta' tjur ħaj, ta' għasafar li ma jtirux, ta' tjur tal-kaċċa mrobbijin u selvaġġi u ta' bajd għat-tifqis ta' dawn l-ispeċi.
Artikolu 2
L-Istati Membri għandhom jissospendu l-importazzjonijiet mid-distrett amministrattiv ta' Kardzhali fil-Bulgarija ta':
a)
laħam frisk ta' tjur, għasafar li ma jtirux u tjur tal-kaċċa selvaġġi; u
b)
preparazzjonijiet tal-laħam u prodotti tal-laħam li jikkonsistu minn, jew fihom laħam ta' l-ispeċi msemmija f'punt (a).
Artikolu 3
1. Permezz tad-deroga mill-Artikolu 2 (a) u (b), l-Istati Membri għandhom jawtorizzaw l-importazzjonijiet tal-prodotti koperti minn dak l-Artikolu li nkisbu minn tjur, għasafar li ma jtirux, tjur tal-kaċċa mrobbija jew selvaġġi li ġejjin mid-distrett amministrattiv ta' Kardzhali fil-Bulgarija u li ġew mbiċċra jew maqtula qabel is-16 ta' Novembru 2004.
2. Fiċ-ċertifikati veterinarji mehmuża mal-konsenji tal-prodotti msemmija f'paragrafu 1 għandu jkun inkluż dan il-kliem li ġej :
“Laħam frisk tat-tjur/laħam ta' l-għasafar li ma jtirux/laħam frisk ta' tjur tal-kaċċa selvaġġi/laħam frisk ta' tjur tal-kaċċa mrobbija/prodott tal-laħam li jikkonsisti minn, jew fih il-laħam tat-tjur, ta' l-għasafar li ma jtirux, ta' tjur tal-kaċċa mrobbija jew selvaġġi/preparazzjoni tal-laħam li tikkonsisti minn, jew fiha laħam tat-tjur (*), ta' l-għasafar li ma jtirux, ta' laħam ta' tjur tal-kaċċa selvaġġi jew mrobbija skond l-artikolu 3 (1) tad-Deċiżjoni 2005/61/KE.
3. Permezz ta' deroga minn punt (b) ta' l-Artikolu 2 ta' din id-Deċiżjoni, l-Istati Membri għandhom jawtorizzaw l-importazzjonijiet tal-prodotti tal-laħam li jikkonsistu minn, jew fihom laħam tat-tjur, ta' l-għasafar li ma jtirux, tat-tjur tal-kaċċa selvaġġi jew mrobbija, meta l-laħam ta' dawn l-ispeċi jkun għadda minn wieħed mit-trattamenti speċifiċi msemmija f'punti B, C jew D fil-Parti IV ta' l-Anness tad-Deċiżjoni tal-Kummissjoni 97/222/KE (4).
Artikolu 4
L-Istati Membri għandhom jemendaw il-miżuri li japplikaw għall-kummerċ sabiex jikkonformaw ma' din id-Deċiżjoni u għandhom jagħtu pubbliċità immedjata lill-miżuri adottati. Għandhom jinfurmaw lill-Kummissjoni mill-ewwel b'dan.
Artikolu 5
Id-Deċiżjoni 2004/908/KE hija revokata.
Artikolu 6
Din id-Deċiżjoni għandha tapplika sas-16 ta' Mejju 2005.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussell, fis-27 ta' Jannar 2005.